מנת היורוליג הכפולה השבוע נמשכת הערב (חמישי) עם פתיחתו של המחזור השישי, וההפתעות נמשכו. במשחק הראשון גברה הכוכב האדום בלגרד על חימקי מוסקבה 78:90, ולאחר מכן הביסה פנאתינייקוס 70:86 את אנאדולו אפס.
המארחת שוב ניצבה להתמודדות עם מאמן זמני, חימקי הגיעה במומנטום נהדר ובכל זאת קיבלנו הפתעה גדולה. הכוכב פתחה טוב יותר, בעיקר בזכות סטראטוס פרפרוגלו שנמצא בכושר טוב, ועם רבע שלישי של 15:30 טסה ל-56:80 מדהים שסגר עניין. לאורחת לא נותר אלא לצמק, אבל גם זה לא ממש המתיק את הגלולה בדרך להפסד שני העונה. בוריסה סימאניץ' הצטיין עם 18 נקודות (4 מ-7 ל-3), בילי בארון הוסיף 17 ופרפרוגלו 15. מנגד קלע אלכסיי שבד 14 (0 מ-6 ל-3), דווין בוקר הוסיף 13 בערב בו חימקי קלעה 6 מ-26 בלבד מחוץ לקשת (23%).
רצף ארבעת הניצחונות של פיינליסטית העונה שעברה הגיע לסיומו ביוון, דווקא מול קבוצה שהגיעה למפגש הזה במגמה הפוכה. המארחת פתחה בסערה, טייריס רייס צלף שלשה וקבע 10:20, ומאותו רגע ופחות או יותר עד הסיום היתרון נותר בצד הירוק. רייס היה מעל כולם עם 18 נקודות (3 מ-4 ל-2, 3 מ-4 ל-3) ב-20 דקות, יאניס פפאפטרו הוסיף 14 וג'ימר פרדט וניק קלאתיס (10 אסיסטים) תרמו 11 כל אחד. מנגד, מלבד שיין לארקין הנהדר (28 נקודות) אף אחד לא ממש הופיע באפס, שקלעה ב-20 אחוז מחוץ לקשת (6 מ-30). בלטו לרעה בתחום הזה היו ואסילי מיציץ' וקרונוסלב סימון, שדייקו במשותף ב-1 מ-15 ל-3.